
PLEC DE PRESCRIPCIONS TÈCNIQUES

CONTRACTE DE SUBMINISTRAMENT AMB FABRICACIÓ DE LA PRODUCCIÓ DE l’EXPOSICIO PERMANENT “IMPERIUM.HISTÒRIES ROMANES”, ORGANITZADA PEL MUSEU D’ARQUEOLOGIA DE CATALUNYA-AGÈNCIA CATALANA DEL PATRIMONI CULTURAL
1. Descripció de l’exposició

És objecte del present plec la contractació, promoguda per l’Agència Catalana del Patrimoni Cultural i Museu d’Arqueologia de Catalunya, del subministrament amb fabricació de la producció de l’exposició permanent “Imperium.Històries romanes”,  organitzada pel Museu d’Arqueologia de Catalunya-Agència Catalana del Patrimoni Cultural, d’acord amb el projecte expositiu que s’acompanya com a Annex 1 al present Plec.

Aquesta exposició té com a objectiu explicar l’evolució i els trets polítics, econòmics, socials i culturals més característics de l’Imperi Romà, entre els segles I.V dC, tot il·lustrant-lo amb una selecció dels objectes relacionats amb aquesta temàtica i cronologia conservats a la institució. El seu guió ha estat elaborat per l’equip de conservadors i conservadores de la seu barcelonina del museu. Al seu torn, el projecte museogràfic de l’exposició, que tradueix formalment l’esmentat guió, ha estat elaborat per la Sra. Lídia Antúnez, amb la col·laboració de diversos professionals del món del disseny gràfic , la conservació preventiva i les tecnologies audiovisuals.
2. Objecte del contracte

El present contracte contempla el subministrament amb fabricació de la producció i muntatge de l’exposició “Imperium.Històries romanes”, organitzada pel Museu d’Arqueologia de Catalunya-Agència Catalana del Patrimoni Cultural, segons les clàusules especificades en aquest plec de condicions.

D’acord amb el projecte executiu de la mostra, entre aquests subministraments i serveis s’inclou també:

a) El condicionament previ de la sala on s’ha d’ubicar la mostra (realització d’envans, polit i tractament de parquet i tractament i pintura de les parets),

b) El subministrament i la instal·lació dels suports de les peces de gran format a exposar fora de vitrina,

c) El subministrament  i instal·lació tan dels equipaments audiovisuals i informàtics com del sistema d’il·luminació previstos en el projecte executiu de la mostra, incloent la posada en marxa i l’ajustament dels mateixos d’acord amb les directrius definides pel museu

L’exposició, que tindrà un caràcter permanent o de llarga durada,  s’haurà d’inaugurar el 19 de març de 2024 a la seu del Museu d’Arqueologia de Catalunya a Barcelona (Passeig de Santa Madrona 39-41, Parc de Montjuïc, 08038 Barcelona). El muntatge ocuparà una superfície a l’entorn del 900 m2, corresponents als dos espais expositius situats a la planta primera i segona del cos central de l’edifici (actuals “Sala de Roma” i antiga hemeroteca annexa). 

El contracte contempla els treballs propis de la producció i muntatge d’una exposició, incloent: l’adequació i preparació de l’espai, la construcció i instal·lació del mobiliari expositiu, el muntatge i instal·lació dels suports expositius, tècnics i audiovisuals, així com la creació de les parets i elements pertinents, els treballs elèctrics, la pintura i la producció i la instal·lació del grafisme (textos, mapes, il·lustracions, etc.) , i el subministrament , la instal·lació i la posada en marxa del sistema d’il·luminació, i dels equipaments audiovisuals i informàtics previstos, sempre d’acord les indicacions del projecte adjunt a aquest plec. 
Totes les tasques i elements a produir o subministrar, estan clarament detallats tant en el projecte executiu de l’exposició, com en el pressupost annex a la memòria.  
La producció s’haurà de dur a terme d’acord amb el projecte executiu annex, el qual forma part de les presents prescripcions tècniques. En aquest projecte hi consta tota  la planimetria i amidaments i la memòria de materials corresponent (colors, etc.). 

Totes les instal·lacions i el material usat en el muntatge de l’exposició van a càrrec de l’empresa que presti el servei i, un cop muntada i inaugurada l’exposició, seran propietat del Museu d’Arqueologia de Catalunya. Per tant, no s’admeten materials o elements de lloguer en el muntatge de l’exposició.

El contracte no inclou la col·locació de les peces a exposar, feina que serà realitzada pel personal del propi museu o personal extern especialitzat. Tanmateix, els licitadors poden fer una millora sense cost col·laborant amb personal especialitzat en la ubicació d’aquests objectes dins les corresponents vitrines.

3. Descripcions tècniques

Les descripcions tècniques queden explícitament assenyalades en l’Annex 1, que incorpora el Projecte executiu de l’exposició. 

El material a utilitzar en la producció de l’exposició haurà de disposar de les corresponents certificacions ambientals i complir amb la normativa d’estructures EUROCODI o equivalent.

4. Calendari i Pla de treball
Les tasques a realitzar han d’estar acabades el 18 DE MARÇ DE 2024. El contractista podrà decidir quines feines produeix al seu taller i en quin moment entra a treballar al Museu. 
El calendari tècnic previst és el següent:

	TASCA
	DATES

	Disponibilitat de l’espai expositiu
	A partir de 15 de setembre de 2023

	Entrega de mostres de materials a responsables del MAC
	Abans del 28 de setembre de 2023

	Subministrament i instal·lació dels suports de peces de gran format fora de vitrina
	Els treballs s’hauran d’acabar abans del 27 d’octubre de 2023

	Poliment de parquet i condicionament i pintura de parets de l’espai expositiu
	Els treballs s’hauran d’acabar abans del 24 de novembre de 2023

	Protecció del parquet i subministrament i instal·lació de totes les estructures i elements del dispositiu museogràfic previstos en el projecte (murs, suports de pantalles,  vitrines, paviments, peanyes i faristols), del sistema d’il·luminació i dels projectors de mapatges i altres audiovisuals
	Els treballs s’hauran d’acabar abans del 29 de febrer de 2024

	Subministrament i instal·lació d’elements gràfics fora de vitrina
	Els treballs hauran d’acabar abans de l’1 de març de 2024

	Instal·lació de peces i cartel·les dins de vitrina
	Els treballs hauran d’acabar abans del 15 de  març de 2024

	Retocs de pintura i il·luminació i neteja general
	Els treballs hauran d’acabar abans del 18 de  març de 2024


Les sales d’exposició temporal seran posades a disposició del contractista el dia 15 de setembre de 2023, data en què podrà començar la fase d’adequació i muntatge de l’exposició a sala. 

A l’hora de planificar les diferents tasques i la realització d’un correcte cronograma, el contractista haurà de tenir en compte que les peces de gran format a exposar fora de vitrina, amb els suport corresponents, hauran de quedar instal·lades abans del 27 d’octubre de 2023, prèviament als treballs de polit i tractament del parquet i de la pintura dels parets de l’espai expositiu. Al seu torn, aquests treballs de condicionament hauran d’haver finalitzat abans del 24 de novembre de 2023.
Abans d’iniciar el transport i el muntatge dels elements que configuren el dispositiu museogràfic de la mostra, el contractista haurà de protegir el parquet de la sala.  

L’empresa adjudicatària haurà de presentar una planificació detallada de les diferents tasques a realitzar i que de manera genèrica contemplen les següents fases:

1. Treballs a taller
2. Treballs a les sales:

· Instal·lació dels suports de les peces de gran format que s’exposen fora de vitrina i suport a la instal·lació d'aquestes peces
· Condicionament general de l’espai expositiu (tractament i pintura de parets i polit del parquet)
· Treballs d’instal·lació d’electricitat

· Protecció del parquet i subministrament i instal·lació del mobiliari expositiu (tarimes, peanyes, vitrines, etc.)
· Subministrament i instal·lació del sistema d’il·luminació
· Subministrament i instal·lació dels equipaments audiovisuals (projectors i mapatges)

· Subministrament i instal·lació d’elements gràfics i cartel·les fora de vitrina.
· Subministrament de cartel·les i suport a la Instal·lació d’objectes dins vitrina.

· Retocs de pintura i neteja general

5. Supervisió
El Museu d’Arqueologia de Catalunya a Barcelona, a través d’un/a coordinador/a designat pel director/a museu, supervisarà i donarà el vistiplau a l’execució del projecte.
6. Interlocutor

El contractista designarà un interlocutor permanent durant la instal·lació, amb capacitat de prendre decisions, les funcions del qual seran les de controlar el correcte desenvolupament del muntatge i els acabats d’aquest, conforme al disseny general expositiu; la de coordinar a tots els oficis i serveis que aquest integri i la d’actuar d’interlocutor entre l’equip de muntatge, els tècnics i els responsables del contracte durant el transcurs del mateix. Aquest responsable haurà d’estar localitzable en tot moment per a qualsevol incidència que es produeixi.
7. Horari de muntatge 

L’horari del muntatge serà de dilluns a divendres de 8h a 20 h. El contractista intentarà concentrar els treballs més sorollosos i molestos per als visitants del Museu a les franges horàries que el Museu resta tancat.

L’empresa adjudicatària haurà de proporcionar al MAC una relació del personal i vehicles que requereixin permís d’accés a les sales i instal·lacions de la institució per a dur a terme els treballs de muntatge. L’enviament d’aquesta informació s’haurà de fer amb un antelació mínima de 48 hores abans de l’arribada del personal al museu, llevat d’imprevistos justificats. 

El personal de vigilància del MAC acreditarà per al treball a les sales a tot el personal que l’empresa enviï per a l’execució del muntatge. En els àmbits de muntatge, aquest personal mostrarà en tot moment l’acreditació que se li assigni.

Si el contractista necessités treballar en dissabte, prèvia comunicació al Museu, ho podrà fer. Haurà d’actuar de la mateixa manera si necessita perllongar la jornada més enllà de les 20h.
8. Col·locació d’elements auxiliars i seguretat
L’empresa adjudicatària haurà de coordinar-se amb la direcció facultativa del muntatge designada pel museu a efectes de la instal·lació dels sistemes de seguretat, conservació preventiva i senyalística en el transcurs del muntatge. El MAC proporcionarà els tècnics i el material necessari per a implementar aquesta instal·lació
L’empresa contractista estarà obligada a desplaçar i/o reproduir els senyals de sortides d’emergències, equips de protecció contra el foc, i altres elements de senyalística de circulació i seguretat que puguin quedar ocults per algun dels elements del muntatge.

El contractista haurà d’atendre també les incidències que afectin qualsevol dels elements del muntatge en un termini màxim de dos dies laborables, realitzant les gestions necessàries per desplaçar a aquesta institució el personal i els mitjans que resultin necessaris per resoldre la incidència.

El contracte inclou també la retirada del MAC de les deixalles que s’originin amb motiu del muntatge de l’exposició. El contractista s’encarregarà de llogar els contenidors necessaris per tal de recollir les deixalles i deixar nets els espais expositius del MAC.

9. Neteja i Manteniment
L’empresa adjudicatària haurà d’establir les mesures de protecció necessàries per a evitar qualsevol dany o deteriorament a les sales. Si l’empresa causés algun desperfecte en les instal·lacions o elements de l’edifici , n’haurà d’assumir el cost de reparació.

L’empresa vetllarà per al manteniment de l’ordre i la neteja en el muntatge, i haurà de planificar una neteja general abans de la finalització del muntatge del dispositiu museogràfic previst en el projecte. La neteja final dels vidres i paviments anirà a càrrec del MAC.

Els treballs de fusteria es realitzaran en els tallers o dependències externes de que disposi l’empresa adjudicatària, permetent-se només la realització de treballs menors i d’ajustament en les dependències del MAC. En cas de necessitat, els treballs a realitzar s’hauran de desenvolupar en aquells espais que el MAC determini, i comptaran sempre amb una adequada senyalització i acotament.
10. Varis i imprevistos

Tota despesa no prevista en el pressupost haurà de ser sotmesa amb antelació suficient a l’aprovació, per escrit, del MAC, que no assumirà cap despesa no presentada prèviament a la seva aprovació.

Barcelona, a maig de 2023
El director del Museu d’Arqueologia de Catalunya

Jusèp Boya i Busquet

Museu d’Arqueologia de Catalunya 

Passeig de Santa Madrona, 39-41

08038 Barcelona. 
Tel: 93 423 21 49 
mac.cultura@gencat.cat


